  Майя Бывальцева Дышетскисьёслэн Россиысь калыкъёслэн кылъёсынызы улосвылкуспо конференциязы удмурт кылын дасям ньыльзэ ужъёсты пусйизы. Сяме пыӵам ужрад 23-тӥ шуркынмонэ Казаньын ортчиз. Ивортодэтъя «Удмуртия» агентстволы со сярысь вераз Удмуртиысь Дышетонэз азинтонъя институтысь Тьютор практикаосты азинтонъя центрлэн кивалтӥсез, Этнокультура дышетонъя центрысь методист, кылосбур тодосъя кандидат Андрей Клементьев. Конференци улсын 7 секциос ужазы — Татарстанын улӥсь тужгес трос лыдъем выжы калыкъёслэн кылъёссыя, кудъёссэ школаосын дышето. Удмуртиысь 8–11 классъёсын дышетскись пиналъёс куиняз пыриськизы — «Удмурт кылосбур» (16 доклад), «Ӟуч кылосбур» (1) но «Бигер кылосбур» (1). Со сяна, удмурт кылын ужъёссэс возьматӥзы Татарстанысь удмурт нылпиос. «23 доклад вал «Удмурт филология» секциын. Адямиос тросгес, малы ке шуоно парен выступать карисьёс вал — 25 пыриськись вал. Удмуртиысь пыриськизы Алнаш, Сьӧлта, Якшур-Бӧдья, Дэри, Глаз, Эгра ёросъёсысь, кылемез Татарстанысь Агрыз, Кукомр но Балтаси ёросъёсысь удмурт кылэз дышетӥсь школаосысь», — вераз Андрей Клементьев. Эскерон ужъёссэс пиналъёс куинь ӧръёсъя нуизы: кыл, литература но фольклор. Андрей Клементьевлэн верамезъя, кылъя ужъёс мургес лэсьтэмын вал. Литературая ужъёсын «рос-прос анализэз ӧз тырмы, мурдалаез ӧй вал». Кылъя ужъёсты учконо ке, арысь аре соос интынимъёсын, топонимикаен, герӟаськемын, ӵыжы-выжы кусыпъёсты возьматӥсь нимъёсын, адями нимъёсын, фамилиосын герӟаськем ужъёс. Со ужъёс арысь аре рос-прос лэсьтэмын луо Андрей КлементьевУстоосыныз лыдъямын таӵе ужъёс: — «Ӵыжы-выжы кусыпъёсты нимась терминъёс пӧртэм вакытъёсы» (Алина Абрамова, Удмуртиысь Алнаш ёросысь Азамат гуртысь шоръёзо школаын 11-тӥ классын дышетскись, кивалтӥсез — удмурт кылъя но литературая дышетӥсь О. В. Рябина) — 1-тӥ инты; — «Бигер кылысь асэстэм удмурт интынимъёс» (Евгений Жуков, Татарстанысь Кукмор ёросысь Нӧръя черкогуртысь М. П. Прокопьев нимо шоръёзо школаын дышетскись, кивалтӥсез — ӟуч кылъя но литературая дышетӥсь В. Т. Жуков) — 2-тӥ инты; — «Женвай гуртысь антропонимика» (Давид Баталов, Удмуртиысь Дэри ёросысь Шор Постол гуртысь шоръёзо школаын 10-тӥ классын дышетскись, кивалтӥсез — удмурт кылъя но литературая дышетӥсь Н. В. Кабанова) — 3-тӥ инты; — «Г. С. Медведевлэн «Лӧзя бесмен» трилогияз интынимъёс» (Алеся Васильева, Татарстанысь Балтаси ёросысь Лӧзя черкогуртысь шоръёзо школаын 11-тӥ классын дышетскись, кивалтӥсез — удмурт кылъя но литературая дышетӥсь О. М. Пчельникова) — лауреат. Вераны кулэ, пиналъёсын лэсьтэм котькудӥз уж аспӧртэм. Ваньмысьтыз мае ке но та дырозь эскерылымтэзэ шедьтыны луэ. «Чылкак вылез соослэн ужъёсазы мар луэ — соос асьсэ гурт котырысьтыз интынимъёсты эскеро, соин ик со наука понна выль луэ. Интыосты, кудъёсыз тани Михаил Гаврилович Атамановлэн эскеремын ни, соос уг учко. Озьы ик котькудӥз ӵыжы-выжын нимъёсты аслаз гуртысьтыз учке, и, конечно, со эскерымтэ на ай. Литератураез учконо ке, выль ивортодэт нылпиос ваё, тужгес но ку соос ӵошатыса эскеро, кылсярысь, Сьӧлта ёросысь пиналъёслэн коӵышлэн образэз удмурт но ӟуч литератураын. Яке Агрыз ёросысь дышетскисьлэн удмурт но бигер литератураослэн кусыпъёссы берыктонъёс пыр эскеремын», — вераз тодосчи. Эшшо пусйымонэз — ужъёс анай кылын гожтэмын луэ. Озьыен, конференци дыръя докладъёс но анай кылын чузъясько. Со удмурт кылэз кутонэз, мукет анай кылъёсты кутонэз азинтыны юрттэ, кылсярысь, тодос удысын Андрей КлементьевРоссиысь калыкъёслэн кылъёсынызы конференцие Татарстанысь, Башкортостанысь, Удмуртиысь, Чувашиысь, Марий Элысь, Мордовиысь, Тюмень, Ульяновск но Оренбург улосвылъёсысь, Пермь шаерысь 8–11 классъёсын дышетскисьёс. Соос 187 ужъёсын тодматӥзы. Пыриськисьёслэсь ужъёссэс тодосчиос-кылчиос, Татарстанысь лулчеберетъя йӧскалык огазеяськонъёслэн ыстэм муртъёссы, дышетӥсьёс-кылчиос дунъязы. Конференциез радъясьёс: Татарстанысь Дышетонъя но тодосъя министерство, Казаньысь Дышетонъя управление, Татарстанысь калыкъёслэн ассамблеязы.  Тегъёс: Дышетон Удмуртия пиналъёс удмурткыл Татарстан  